Μέσα Γειτονιά

Η Μέσα Γειτονιά είναι δήμος της επαρχίας Λεμεσού στην Κύπρο. Αποτελεί ένα από τους έξι δήμους της μείζονος Λεμεσού.

 Τοποθεσία 
Η Μέσα Γειτονιά συνορεύει στα νότια και δυτικά με τον Δήμο Λεμεσού, στα ανατολικά με τον Δήμο Αγίου Αθανασίου και στα βόρεια με τη Φασούλα.

 Τοπωνύμιο 
Η ονομασία της Μέσα Γειτονιάς οφείλεται στην τοποθεσία της, στο γεγονός ότι είναι κτισμένη μέσα στο βάθος της πεδιάδας. Σύμφωνα με τον Jack C. Goodwin η λέξη μέσα σημαίνει χαμηλώματα-βάθος. Δηλαδή, Μέσα Γειτονιά σημαίνει γειτονιά που είναι κτισμένη μέσα στο βάθος. 

 Ιστορία 
Είναι πιθανόν ο αρχαίος οικισμός της Μέσα Γειτονιάς να είχε ιδρυθεί τα Βυζαντινά χρόνια (330-1191 μ.Χ.). Ωστόσο, για διάφορους λόγους (σεισμοί, πόλεμοι, αραβικές επιδρομές), ο οικισμός αυτός καταστράφηκε. Το μόνο που διασώζεται είναι μια μεσαιωνική στέρνα.

Στην ευρύτερη περιοχή της Μέσα Γειτονιάς έχουν ανευρεθεί λαξευτοί τάφοι με ευρήματα από διάφορες ιστορικές περιόδους (αρχαϊκή, κλασική, ελληνιστική και ρωμαϊκή).

Τις περιόδους της Φραγκοκρατίας και της Ενετοκρατίας, η Μέσα Γειτονιά ήταν φέουδο.

 Νεότερα χρόνια 
Την περίοδο της Τουρκοκρατίας η Μέσα Γειτονιά, όπως και όλα τα χωριά της Κύπρου, διοικείτο από ένα μουχτάρη (κοινοτάρχη). Την περίοδο της Αγγλοκρατίας διατηρήθηκε ο θεσμός, με ορισμένες διαφοροποιήσεις. Το 1950 θεσπίστηκε ο νόμος των Συμβουλίων Βελτιώσεων. Η Μέσα Γειτονιά ανακηρύχθηκε σε Συμβούλιο Βελτιώσεως το 1962, μετά την ανακήρυξη της ανεξαρτησίας της Κύπρου, λόγω αύξησης του πληθυσμού της. 

Ο πληθυσμός αυξήθηκε ακόμη περισσότερο τις επόμενες δεκαετίες με αποτέλεσμα να διενεργηθεί δημοψήφισμα για την ανακήρυξη της Μέσα Γειτονιάς σε δήμο στις 23 Φεβρουαρίου 1986. Το αποτέλεσμα του δημοψηφίσματος ήταν θετικό. Στις 26 Μαΐου 1986 πραγματοποιήθηκαν εκλογές τοπικής αυτοδιοίκησης στην Κύπρο. Η Μέσα Γειτονιά εξέλεξε το πρώτο δημοτικό συμβούλιο της.

 Πληθυσμός 
Σύμφωνα με τις απογραφές πληθυσμού που πραγματοποιήθηκαν στην Κύπρο, μέχρι το 1960 ο πληθυσμός του χωριού ήταν περιορισμένος. Σε αυτό συνέτεινε το γεγονός ότι λόγω της κακής κατάστασης των δρόμων, το χωριό της Μέσα Γειτονιάς ήταν αποκομμένο από τη Λεμεσό. Μόλις το 1928 συνδέθηκε με γεφύρι με το γειτονικό χωριό του Αγίου Αθανασίου. Μετά το 1960 ο πληθυσμός αυξήθηκε επειδή η Μέσα Γειτονιά δέχθηκε το κύμα αστυφιλίας, δηλαδή τους κατοίκους των ορεινών περιοχών που μετανάστευαν σε περιοχές κοντά στην πόλη.

Ο πίνακας που ακολουθεί παρουσιάζει τον πληθυσμό της Μέσα Γειτονιάς όπως καταγράφηκε στις απογραφές πληθυσμού που έγιναν στην Κύπρο.
 Ιστορικό απογραφών  Διάγραμμα Εξέλιξης Πληθυσμού Στην απογραφή του 1973 η Μέσα Γειτονιά είχε απογραφεί μαζί με άλλες περιοχές ως περιοχή προαστίων Λεμεσού.Πληροφορίες για τον πληθυσμό και το διάγραμμα από τα δεδομένα.

 Διοικητική διαίρεση 

Ο Δήμος Μέσα Γειτονιάς, για διοικητικούς σκοπούς, χωρίζεται σε 4 συνοικίες:

 Κοντοβάθκια
 Χαλκούτσα
 Τίμιος Πρόδρομος
 Πάνθεα

 Δήμαρχοι 
Δήμαρχοι Μέσα Γειτονιάς διετέλεσαν οι:

 Γεώργιος Χριστοφόρου (1986-1996)
 Στέλιος Μαρκίδης (1997-2001)
 Χρίστος Μέσης (2002-2011)
 Δώρος Αντωνίου (2012- )

 Αδελφοποιήσεις 
Ο Δήμος Μέσα Γειτονιάς είναι αδελφοποιημένος με:
 Δήμο Θεσσαλονίκης: Αρχικά η αδελφοποίηση έγινε το 2003 με τον Δήμο Τριανδρία Θεσσαλονίκης. Το 2011 ο Δήμος Τριανδρίας εντάχθηκε στον Δήμο Θεσσαλονίκης ως δημοτική ενότητα. Η αδελφοποίηση από τότε ισχύει με τον Δήμο Θεσσαλονίκης. Το 2009, η Μέσα Γειτονιά ονόμασε μια πλατεία ως Πλατεία Τριανδρίας, προς τιμή της αδελφοποίησης των δύο δήμων. Ο Δήμος Τριανδρίας είχε ονομάσει ένας πάρκο ως πάρκο Μέσα Γειτονιάς Κύπρου.
 Δήμο Σαρωνικού:  Αρχικά η αδελφοποίηση έγινε το 1999 με τον Δήμο Καλύβια Θορικού Αττικής. Το 2011 ο Δήμος Καλυβιών Θορικού Αττικής συγχωνεύθηκε με ένας άλλο δήμο και κοινότητες δημιουργώντας τον Δήμο Σαρωνικού, η αδελφοποίηση ισχύει με αυτό τον δήμο.

 Αθλητισμός 
Αθλητικό σωματείο της περιοχής είναι ο Αστέρας Μέσα Γειτονιάς, ομάδα καλαθοσφαίρισης.

 Παραπομπές 

 Πηγές 





 Εξωτερικοί σύνδεσμοι 




Κατηγορία:Δήμοι της Επαρχίας Λεμεσού